Namibië verdedig renosterjag-permit | Maroela Media
Namibië verdedig renosterjag-permit
Foto: Brocken Inaglory, Wikimedia Commons
Natuurbewaringsowerhede in Namibië het Vrydag die veiling van permitte om swartrenosters in dié land te jag, verdedig.
Pohamba Shifeta, adjunkminister van omgewingsake, het gesê dié jagtog se doel is om die bedreigde spesie te bewaar. Die permit, wat deur die Dallas Safari Club in Amerika verkoop gaan word, is deel van die regering se goedgekeurde jaarlikse kwota, wat reeds in 2012 ingestel is. Daar is toestemming verleen om vyf swartrenosters jaarliks dood te maak.
“Ons word gekonfronteer deur individue en organisasies wat hul misnoeë uitspreek oor die program. Hulle dink soms ons doen dinge lukraak,” het Shifeta gesê. “Mense moenie bekommerd wees nie. Ons het ŉ program en ŉ beleid wat ons volg.”
Shifeta het gesê die opbrengs uit die veiling sal vir bewaringspogings aangewend word. “Ons het nog nie ŉ vermindering in ons renostergetalle gesien nie. Om die waarheid te sê, die getalle neem toe.”
Daar is tans ongeveer 1 800 renosters in Namibië.
Namibië word nie so erg geraak deur stropery soos Suid-Afrika nie. Slegs 10 renosters is sedert 2006 in Namibië vir hul horings gestroop.
Doodsdreigemente vir klub wat renosterjag-permit wil verkoop